ο Φεγγαροσκεπαστής:

<https://issuu.com/eylikon/docs/name03e334>

*Η ΠΟΥΠΟΥ ΚΑΙ Η ΚΑΡΛΟΤΑ*



Η Πουπού και η Καρλότα του Ευγένιου Τριβιζά



Ήτανε κάποτε μια αλεπού

που τη λέγανε Πουπού.



Ήτανε και μία κότα

που τη λέγανε Καρλότα.



Κι έλεγε η Πουπού

η πονηρή η αλεπού.

Έλεγε στην Καρλότα

τη μικρούλα άσπρη κότα:

**-Οι άλλες κότες**

**είναι έτσι κι έτσι!**

**Έλα, πάμε κάπου αλλού**

**μακριά από τα πλήθη.**

**Έλα πάμε ραντεβού**

**της αγάπης να σου πω**

**το παραμύθι.**



Κι έλεγε η κότα

η δύσπιστη Καρλότα

έλεγε στην αλεπού

την ύπουλη Πουπού:

**-Χαίρομαι πολύ**

**που σου αρέσω**

**αλλά δυστυχώς**

**δε θα μπορέσω!**



Και της έφερνε η Πουπού

δώρα και δωράκια

κορδελίτσες, γαριδάκια,

πίτουρα και λουλουδάκια,

καπελάκια και μπισκότα και της έλεγε:

**Κότα μου, γλυκιά μου κότα**

**έλα, κάνε μου τη χάρη**

**πάμε βόλτα στο παζάρι**

**παρεούλα αγκαζέ**

**να στολίσεις το λαιμό σου**

**που οι τροβαδούροι**

**την παινεύουν**

**και οι κύκνοι τον ζηλεύουν!**

Κι έλεγε η κότα:

**-Αμ δε!**

**Με προορίζεις για μεζέ**

**θα με κάνεις μια μπουκιά**

**αλεπού κακιά!**



Κι έλεγε η αλεπού

η κατεργάρα η Πουπού

**Μα τι είναι αυτά που λες;**

**Τι κουβέντες συκοφαντικές.**

**Δε σχεδιάζω επιθέσεις.**

**Έχω άριστες προθέσεις!**

**Είσαι της καρδιάς μου η σταρ!**

**Έλα πάμε σ’ ένα μπαρ.**

Κι απαντούσε η κότα:

**-Αποκλείεται, ορεβουάρ!**

**Άμα βγω απ’ το κοτέτσι**

**θα με κάνεις σίγουρα**

**γιουβέτσι**

**γιατί έχεις ένα μεγάλο ατού**

**είμαι κότα**

**ενώ είσαι αλεπού.**



Και της ψιθύριζε η αλεπού

λογάκια μελιστάλαχτα πολλά

και γλυκά μουρμουρητά.

**Θα σε έχω όπα όπα**

**ω εξαίσια Καρλότα!**

**Έχεις μάτια παινεμένα**

**έχεις ράμφος διαλεχτό**

**έχεις πούπουλα ονειρεμένα**

**έχεις πόδι σμιλευτό.**



**Έχεις αμέτρητα χαρίσματα**

**και κάνεις εξαίσια**

**ορνιθοσκαλίσματα.**

**Όταν σε ακούω**

**να κάνεις «κο κο κο»**

**νιώθω ρίγος μαγικό.**

**Αχ, μπορώ να σε κοιτώ αιώνια**

**τύφλα να ‘χουνε τα παγόνια.**



Ώσπου την έπεισε μια μέρα

για τα αγαθά αισθήματά της

και την πήρε στη φωλιά της.

**-Γιατί μ’ έφερες εδώ;**

ρώτησε η κότα

η ανήσυχη Καρλότα.

**-Σ’ έφερα για να σου δείξω**

**την καινούρια μου πισίνα.**

**Κοίτα! Δροσερή και φίνα**

**για πλατσούρισμα σε προσκαλεί**

**πήδα μέσα, κοτούλα μου καλή.**



Κοιτάει την πισίνα η κότα

η δύσπιστη Καρλότα.

Την κοιτάει και διστάζει.

**-Πισίνα είναι αυτή;** ρωτά

**-Γιατί;**

**-Με κατσαρόλα μοιάζει!**

**-Δεν είναι κατσαρόλα**

**σε διαβεβαιώ.**

**Είναι της μόδας**

**οι πισίνες να ‘χουν**

**το σουλούπι αυτό.**

**Θεωρούνται ντεμοντέ και χάλια**

**οι πισίνες που δεν μοιάζουν**

**με τσουκάλια!**

**Είναι πισίνα ατομική**

**σούπερ καταπληκτική.**

**Έλα, πήδα! Μην αργείς!**

**Πήδα για να δροσιστείς!**

Και λέει η κότα

η άσπιλη Καρλότα:

**-Αν μπω υπόσχεσαι**

**να μη μ’ αιφνιδιάσεις**

**να μην ανάψεις τη φωτιά**

**να μη με βράσεις;**



**Τα λένε οι μάνες στα παιδιά**

**και στα εγγόνια οι παππούδες**

**μετανιώνουνε πικρά οι κότες**

**που εμπιστεύονται**

**τις αλεπούδες!**



**-Πώς μπορείς**

**την ειλικρίνειά μου**

**να αμφισβητείς;**

**Με προσβάλλεις**

**όταν αμφιβάλλεις.**

**Εν ολίγοις**

**ομολογώ ότι με θίγεις.**

**Με κάνεις και υποφέρω.**

**Τι κάνουνε οι άλλες δεν το ξέρω**

**εγώ δεν είμαι αλεπού συνηθισμένη**

**είμαι παρεξηγημένη.**

**Έλα! Μπες! Μπες! Μπες!**

**Νιώθω ότι και συ το θες!**



Πηδάει η κότα στο τσουκάλι

κλείνει η αλεπού το καπάκι πάλι

το κρατάει εκεί σφιχτά

βάζει πάνω εφτά βαρίδια

και ανάβει τη φωτιά.



Ακούει τότε μια φωνή.

**-Την απογοήτευσή μου**

**ύπουλη Πουπού**

**άστατη αλεπού**

**δυσκολεύομαι να κρύψω...**

**Αλλά τι να κάνω;**

**Θα υποκύψω**

**στις λαίμαργές σου ορέξεις!**

**Ελπίζω να αντέξεις**

**τη ζωή χωρίς εμένα**

**και τα μάτια μου**

**τα παινεμένα**

**αλλά τουλάχιστον**

**να με προσέξεις**

**και με μεράκι**

**να με μαγειρέψεις.**



**Νόμιζα ότι από τις αλεπούδες**

**τις άλλες διαφέρεις.**

**Ότι στη ζωή μου**

**την άνοιξη θα φέρεις.**

**Αχ, πόσο ήμουνα χαζή**

**πίστευα πως θα κάνουμε μαζί**

**ονειρικά ταξίδια**

**και θα μπορούσα να σε αγαπήσω**

**οφείλω όμως να σου υπενθυμίσω**

**πως δε μου ‘βαλες κρεμμύδια**

**που στη μαγειρική πολύ αξίζουν**

**και τις κότες νοστιμίζουν.**

**-Καλά λες!** συμφωνεί η αλεπού

η αρχιμαγείρισσα Πουπού

**ακούς εκεί**

**να ξεχάσω τα κρεμμύδια**

**της τσουκάλας τα στολίδια!**

**Χωρίς κρεμμύδια και καρότα**

**είναι άνοστη η κότα.**



Μάνι μάνι η αλεπού

η λαίμαργη Πουπού

δύο κρεμμύδια καθαρίζει

τα ψιλοκόβει κι ας δακρύζει

ανοίγει το καπάκι πάλι

στην κατσαρόλα να τα βάλει,

πετάγεται έξω η Καρλότα

βουτηγμένη στον ιδρώτα

-η Πουπού δεν έβλεπε καλά

απ’τα κρεμμύδια βουρκωμένη-

μουσκεμένη, θυμωμένη

την αρχίζει στις τσιμπιές η κότα

και της αλλάζει τα φώτα.



**-Πάρε τούτη! Πάρε εκείνη!**

**Πάρε κι άλλη μια τσιμπιά.**

**Πάρε μια στ’ αυτιά**

**κι άλλες δυο στην ουρά.**

**Μάθαμε ποια είσαι πια!**



**Τα δώρα σου θα επιστρέψω**

**ποτέ πια δε θα πιστέψω**

**τα απατηλά γλυκόλογά σου.**

**Φύγε από μπροστά μου, χάσου!**

**Μη μου ξαναφέρεις γαριδάκια**

**πίτουρα και λουλουδάκια!**

**Δεν τα θέλω τα μπισκότα**

**χάρισέ τα σ’ άλλη κότα**

**και τα λόγια τα ωραία εκείνα**

**λέγε τα σε καμιά χήνα**

**στρουμπουλή μικρούλα**

**ή σε κάποια γαλοπούλα.**



Έτσι τελείωσε το ραντεβού

κι έμεινα μόνη η Πουπού

γεμάτη με νυχιές

και γρατσουνιές

και μπόλικες τσιμπιές.



Κι από τότε πού και πού

όποτε η Πουπού

κρεμμύδια καθαρίζει

θυμάται την Καρλότα

και δακρύζει.

